Kgetlengrivier slaan nie ag op hofbevelDie Kgetlengrivier-munisipaliteit. (Argieffoto: Molaole Montsho/ANA) Sakeliga oorweeg om die hooggeregshof in Mahikeng te nader vir ŉ bevel dat die munisipale bestuurder van die Kgetlengrivier-munisipaliteit in Noordwes, in minagting van die hof verkeer en na gelang van die hof se diskresie tronkstraf óf ŉ boete óf albei opgelê moet word. Hierdie stappe word oorweeg aangesien Kgetlengrivier-munisipaliteit reeds vir meer as vyf maande in minagting van ŉ hofbevel verkeer. Volgens die hofbevel moet sekere rekords wat met dienslewering en finansies van die munisipaliteit verband hou, aan Sakeliga oorhandig word. Sakeliga het reeds verlede jaar hierdie rekords kragtens die Wet op Bevordering van Toegang tot Inligting (Paia) versoek. Die versoek is nooit geantwoord nie en Sakeliga het daarin geslaag om die hof te nader vir ŉ bevel om die munisipaliteit te verplig om die rekords te oorhandig. Die bevel is reeds op 1 Maart 2021 gemaak. Daarvolgens is die munisipale bestuurder van Kgetlengrivier-munisipaliteit 60 dae verleen om die tersaaklike rekords te voorsien. Die rekords is nooit voorsien nie. Sakeliga gee gevolglik nou die munisipale bestuurder tot 18 November 2021 om die rekords ooreenkomstig die hofbevel te oorhandig. “Daar is geen rede waarom Sakeliga ŉ staatsorgaan behoort te dwing om aan ŉ hofbevel gehoor te gee nie,” sê Tian Alberts, woordvoerder van Sakeliga. “Oor meer as ŉ jaar se versuim en ook minagting van ŉ hofbevel om eenvoudige rekords te oorhandig waaroor enige munisipaliteit wetlik behoort te beskik en vir die publiek beskikbaar moet stel, is daar slegs ŉ paar ooglopende afleidings wat Sakeliga kan maak, naamlik Alberts sê die munisipaliteit verkeer terselfdertyd in minagting van ŉ kostebevel wat in Sakeliga se guns gemaak is in verband met die Paia-bevel op 1 Maart 2021, en intussen getakseer is. Weens die munisipaliteit se versuim of weiering om aan die bevel gehoor te gee of selfs net Sakeliga se aanmanings te antwoord, moes die balju van die hof hierdie week op van die munisipaliteit se bates beslag lê. “Soos met Naledi en Ditsobotla-munisipaliteite waar Sakeliga tans die hof vra om verpligte administrasie en ingryping deur ŉ onafhanklike betaalmeester te gelas, het die Kgetlengrivier-munisipaliteit klaarblyklik nie die vermoë om sy basiese wetlike pligte en selfs hofbevele na te kom nie. Hierdie mate van verval belemmer regspleging en plaaslike sakesekerheid.” Sakeliga konsulteer daarom met sy regspan en ander rolspelers oor verdere moontlike strategiese stappe in Noordwes om blywende grondslag vir sake-selfstandigheid neer te lê.